ནང་དོན་རྒྱ་ཆེ་ཞིང་ཕུན་སུམ་ཚོགས་པ་འདི་འདྲ་བརྩམས་སྒྲུང་ཤོག་ལྡེབས་ཉིས་བརྒྱ་དྲུག་ཅུ་ལྷག་ཅིག་གིས་སྟོན་རྒྱུ་ནི་སྤྱིར་དཀའ་མོ་ཞིག་ཡིན་ཏེ།ནང་དོན་དེ་འདྲ་བ་རྩོམ་ནང་བཏོན་པ་ཙམ་གྱིས་མི་ཆོག་པར།མཐར་ཆགས་སུ་སྟོན་དགོས་པས་ན་ནང་དོན་ཕུན་ཚོགས་རྒྱ་ཆེན་ཅན་ལ་དེ་མཚུངས་སུ་ཡིག་ཚོགས་ཀྱང་མང་དུ་དགོས་ངེས་ཡིན།ཡིག་ཚོགས་ཉུང་ལ་དོན་ཕུན་སུམ་ཚོགས་པ་ཡོང་རྒྱུའི་འགལ་བ་ཐག་གིས་གཅོད་རྒྱུ་དེ་རྩོམ་པ་པོ་དག་ལ་མཚོན་ན་དོ་ཆེན་པོ་བཟློ་བ་ཞིག་ཡིན་ལ།བོད་ཀྱི་དེང་རབས་བརྩམས་སྒྲུང་གིས་ཐོག་མཐའ་བར་གསུམ་ཀུན་ཏུ་གཟབ་དགོས་པའི་དོན་གནད་གལ་ཆེན་ཞིག་ཀྱང་ཡིན།